ห่วงเศรษฐกิจติดเชื้อร้าย
กนง.จับตาเงินบาทอ่อนค่าเร็ว ทุนไหลออกหนี้ส่งออก-ทะยาน
6 ส.ค. 2555

กนง.จับตาเงินบาทอ่อนค่าเร็ว ทุนไหลออกหนี้ส่งออก-ทะยาน
กนง.ห่วงวิกฤตหนี้ยุโรปกระทบเสถียรภาพเศรษฐกิจ-ตลาดการเงินไทยในอีก 1-2 ไตรมาสนี้ จับตาบาทอ่อนค่า ทุนต่างชาติไหลออก
นายศิริ การเจริญดี คณะกรรมการนโยบายการเงิน (กนง.) กล่าวว่า กนง.กำลังติดตามผลกระทบจากภาวะเศรษฐกิจโลกและวิกฤตยุโรปอย่างใกล้ชิด เพราะเริ่มส่งผลกระทบต่อเศรษฐกิจไทยบ้างแล้ว โดยเฉพาะกลุ่มธุรกิจส่งออก ซึ่งจะต้องเตรียมพร้อมในการดำเนินนโยบายทางการเงินให้เหมาะสมทันสถานการณ์ 
“ตอนนี้ผลกระทบจากเศรษฐกิจโลกและยูโรที่มีต่อเศรษฐกิจไทยก็เริ่มเห็นบ้างแล้ว แต่ยังไม่รุนแรง คาดว่าผลน่าจะค่อยๆ ทยอยออกมาในอีก 1-2 ไตรมาสนี้ ต้องติดตามดูใกล้ชิด เป็นไปได้ว่าเศรษฐกิจเราอาจจะชะลอลง เราต้องเตรียมตัวไว้ให้พร้อมรับปัญหา” นายศิริ กล่าว 
ธนาคารแห่งประเทศไทย (ธปท.) ออกรายงานแนวโน้มเงินเฟ้อฉบับเดือน ก.ค.นี้ ว่าภาคตลาดการเงินมีความกังวลในตลาดการเงินโลกเพิ่มขึ้น เนื่องจากวิกฤตหนี้สาธารณะในกลุ่มประเทศยูโรส่งผลให้อัตราแลกเปลี่ยนและดัชนีตลาดหลักทรัพย์ไทยผันผวนมากขึ้น แม้ว่าขณะนี้จะกระทบต่อตลาดการเงินและตลาดพันธบัตรไทยไม่มากนัก 
อย่างไรก็ดี ภาคธุรกิจที่ไม่ใช่สถาบันการเงินของไทย (นันแบงก์) เริ่มได้รับผลกระทบจากความต้องการสินค้าส่งออกไปยังกลุ่มประเทศยุโรปที่ลดลงแล้ว 
ทั้งนี้ กนง.ให้ความสำคัญกับความเสี่ยงที่ต้องติดตามในระยะต่อไป เช่น ผลกระทบของวิกฤตหนี้สาธารณะในกลุ่มประเทศยูโรต่อโอกาสในการเกิดปัญหาสภาพคล่องของเงินเหรียญสหรัฐและค่าเงินบาทที่อาจอ่อนค่าลงมาก จากการไหลออกอย่างรวดเร็วของเงินทุนต่างชาติ 
นอกจากนี้ ยังต้องติดตามผลกระทบต่อคุณภาพสินเชื่อ (หนี้เสีย) ของลูกหนี้สถาบันการเงิน โดยเฉพาะกลุ่มธุรกิจส่งออก และผลกระทบต่อความมั่นคงของรายได้ภาคครัวเรือน 
ขณะเดียวกันก็ต้องติดตามการขยายตัวของสินเชื่อภาคเอกชนที่อยู่ในระดับสูงต่อเนื่องเป็นระยะเวลานาน ที่อาจก่อให้เกิดความเสี่ยงเรื่องภาวะหนี้สินล้นพ้นของภาคธุรกิจและครัวเรือน หรือภาวะฟองสบู่ในตลาดอสังหาริมทรัพย์
สำหรับอัตราแลกเปลี่ยนเงินบาทต่อเหรียญสหรัฐเฉลี่ยในไตรมาส 2 ของปีนี้ เริ่มปรับอ่อนค่าลงจากไตรมาสก่อนหน้า จากการลดการลงทุนในสินทรัพย์เสี่ยงของนักลงทุนต่างชาติ เนื่องจากปัญหาวิกฤตหนี้ของยูโร 
ภาวะดังกล่าวทำให้ค่าเงินบาทในไตรมาส 2 อ่อนค่าลงแล้ว 1.1% จากค่าเฉลี่ยในไตรมาสก่อนมาอยู่ที่ 31.32 บาทต่อเหรียญสหรัฐ ส่วนค่าความผันผวนของเงินบาทเฉลี่ยในไตรมาส 2 ปรับลดลงจากไตรมาสแรก และล่าสุดในเดือน ก.ค.ปีนี้ ค่าความผันผวนเงินบาทลดลงเหลือ 5.09% จากต้นปีที่อยู่ที่ระดับ 7-8% เนื่องจากเงินบาทมีแนวโน้มอ่อนค่าลงไปในทิศทางเดียว ตามความกังวลของตลาดต่อสถานการณ์วิกฤตยูโร